  Виталий Пронин Коронавирус арлыдоослы ӵемгес палаське шуо ке но, берло вакытэ соин егитъёс но ӵемгес висьыны кутскизы. Кышкало-а соос черламзылэсь но кызьы ортче самоизоляцизы? Удмурт кун университетын 4-тӥ курсын дышетскись Лев Матвеев: — Март пумын Вавож ёросысь Партчи гуртам бертӥ. Дышетсконме дистанционно азьланьтӥсько. Трос юанъёсы кылдо диплом утён но госэкзаменъёсты сётон пумысен. Гуртын нокытчы уг ветлӥськы. Магазинэ маскаен потасько. Котькуд ӝыт полиция патрулен ветлэ, эскере, ваньзы-а доразы пуко, егитъёслы, пенсионеръёслы штрафъёс но гожтыло. Оглом учкыса, милям калыкмы малпаське тазалыкез сярысь, тырше дораз пукыны. Одӥгез шумпоттэ — быдэс семьяен али гуртын пукиськомы, ремонт лэсьтӥськомы, кин тодэ, ку ваньмысалмы со борды басьтӥськыны. Дэбес ёросысь Уйвай гуртысь культурая юртын ужась Дария Шестерникова: — Культурая юртмы али пытсамын. Ужасько, гуртын пукыса, но арняяз 1-2 пол клубе ветлӥсько, эскерисько юртэз, тӥрлыксэ, ваньмыз-а интыяз, ваньмыз-а умой. Али онлайн режимын ужаськомы, ярам, гуртамы Интернет вань, пӧртэм конкурсъёс, шудонъёс радъяськомы. 9-тӥ Майлы дасяськиськомы, но кызьы со ортчоз, валантэм на. Гуртысь потатэк улыны вырисько, педлось пырыкум, киме миськисько. Ӧй шуысал, мар ке зол воштӥськиз, азьло но озьы ик карисько вал. Но ульчаосын чал-чал, пиналъёс уг бызьыло, калык маскаен ветлэ. Мон ачим вируслэсь уг кышкаськы. Котькуд нунал иворъёсын возьмато, кӧня адями коронавируслэсь кулӥз, нош малы уг верало, кӧня адями огшоры грипплэсь, раклэсь кулэ? Вань со лыдпусъёс шоры учкыса, йылпумъянъёс лэсьтыны умойгес луысал, макем коронавирус кышкыт. Ижысь медициная академиын 5-тӥ курсын дышетскись Григорий Иванов: — Дышетсконмы али дистанционно радъяське ке но, мон гуртам, Можга ёросэ, ӧй берты. Ижын Интернет но умой кутэ, дышетскон понна материалъёс но котьку ки улын. Мон та вируслэсь зол уг кышкаськы, вуоно эмчи бере, валасько: соин нюръяськыны луэ. Висьыны кутски ке но, инфекциез вормыны кужыме окмоз шуыса, оскисько. Озьы ке но квартираысь магазинэ гинэ потасько, маска нуллӥсько. Ваньмы самоизоляциез чакламы ке, соку гинэ со пайдаё луоз, висён капчиен ортчоз. Новосибирск вӧзысь санаторийын карантинын пукись Светлана Ручкина: — Март пумын семьяеным Таиландэ шутэтскыны мынӥм, соку ваньмыз сокем кышкыт ӧй вал на. Турттӥськомы вал толэзь ӵоже шутэтскыны. 2 арнязэ ваньмыз умой вал, нош собере кафеос, зарезь ворсаськизы. Россие билетъёсмы 16-тӥ апрельлы басьтэмын вал, но тодмо луиз, отчыозь самолётъёс лобамысь дугдозы шуыса, соин ик 7-тӥ апрельлы воштӥмы. Кошкон нуналмес возьмаса пукимы. Нош 5-тӥ апреле веразы, нокыӵе самолётъёс табере уз лобалэ ни шуыса. Соку мылкыд туж куашказ: табере Таиландэ кылёно луоз... Но милемлы удалтӥз, ӵапак 7-тӥ апреле милесьтым рейсмес лэзизы. Таиландын котькуд кафеын, таксиын антисептикъёс вал, бадӟым магазинэ пырыкумы, одно ик температурамес мерталлязы, кимес антисептикен миськыны косылӥзы, собере гинэ басьяськыны лэзьылӥзы. Нош Новосибирскысь аэропортын ваньмыз азьло сямен ик вал. Антисептикъёс ӧвӧл, вань пассажиръёс одӥг ручкаен документъёсы гожъяськизы. 2 арня ӵоже санаторийын карантинын пукомы. Нуналаз 2 пол температурамес мертаськомы. Комнатаысь нокытчы ум потаське. Верало, 10-тӥ нуналаз гинэ тест лэсьтозы, эскерозы, вань-а коронавирусмы. ________ Мария ЕМЕЛЬЯНОВА  